На основу чл. 16. став 1. и 2., чл. 24. и 41. Покрајинске скупштинске одлуке о покрајинској управи ("Службени лист АПВ", број 37/2014, 54/2014-други пропис, 37/2016 и 29/2017), и члана 4. Правилника о поступку доделе бесповратних подстицајних средстава за суфинансирање израде пројектно техничке документацијe за изградњу инфраструктурних објеката јединица локалне самоуправе број: 143-401-5891/2019-02 од 9. октобра 2019. године, који је донео покрајински секретар за енергетику, грађевинарство и саобраћај, а у вези с чланом 11. Покрајинске скупштинске одлуке о буџету Аутономне покрајине Војводине за 2019. годину („Службени лист АП Војводине“, бр. 60/2018 и 40/2019 - ребаланс), ПОКРАЈИНСКИ СЕКРЕТАРИЈАТ ЗА ЕНЕРГЕТИКУ, ГРАЂЕВИНАРСТВО И САОБРАЋАЈ (у даљем тексту: Секретаријат), дана **11. октобра 2019**. године р а с п и с у ј е

**Ј А В Н И К О Н К У Р С**

за доделу бесповратних подстицајних средстава из буџета Аутономне покрајине Војводине у 2019. години, засуфинансирање израде пројектно техничке документацијe за изградњу и реконструкцију инфраструктурних објеката јединица локалне самоуправе у циљу подршке јединицама локалне самоуправе у унапређењу развоја инфраструктурних објеката који доприносе стварању повољнијих услова за живот становништва, као и развоју јединице локалне самоуправе.

**Право учешћа на конкурсу и обезбеђена средства**

1. Укупан износ планираних средстава за доделу по овом јавном конкурсу је 5.120.000,00 динара.
2. Износ средстава које додељује Секретаријат на име суфинансирања израде појединачне пројектно техничке документацијe за изградњу и реконструкцију инфраструктурних објеката не може прећи износ од 2.400.000,00 динара.
3. Право учешћа имају јединице локалне самоуправе са територије АП Војводине.
4. Јединица локалне самоуправе може поднети максимално једну пријаву на Конкурс..

**Начин подношења пријаве на конкурс**

Пријаве на Конкурс са припадајућом документацијом се достављају непосредно, предајом писарници покрајинских органа управе у Новом Саду, Булевар Михајла Пупина бр. 16, или поштом, обавезно у писаној форми, искључиво на конкурсним обрасцима, који се могу преузети у Секретаријату или са интернет презентације Секретаријата (www.psemr.vojvodina.gov.rs).

Пријаве се подносе оверене и потписане од стране овлашћеног лица подносиоца пријаве, у **затвореној коверти са назнаком „Јавни конкурс за доделу бесповратних средстава за суфинансирање израде пројектно техничке документације за изградњу инфраструктурних објеката јединица локалне самоуправе са територије АПВ - НЕ ОТВАРАТИ"**, а на полеђини назив јединице локалне самоуправе и адресу, број телефона, као и име и презиме особе за контакт.

Пријаве које се доставе након наведеног рока или са непотпуном документацијом, послате путем факса или електронске поште, непотписане или неоверене пријаве, неће се разматрати.

**Документација која се подноси уз пријаву на конкурс:**

1. Попуњена, потписана и печатом оверена пријава за учешће на конкурсу (образац Пријаве се налази на сајту Секретаријата);
2. Фотокопија решења о пореском идентификационом броју;
3. Овлашћење за заступање јединице локалне самоуправе (фотокопија картона депонованих потписа);
4. Мишљење надлежног органа за послове урбанизма да постоји плански основ за планиране радове;
5. Изјава подносиоца захтева да нема неизмирених обавеза према Секретаријату, по основу раније потписаних уговора, чији је рок за реализацију истекао (образац Изјаве се налази на сајту Секретаријата – образац 1);
6. Изјава да су, уз средства добијена по овом Конкурсу, обезбеђена, односно биће обезбеђена преостала финансијска средства за реализацију пројекта, да ће се наменски и у складу са важећом законском регулативом (Закон о буџетском систему, Закон о јавним набавкама и др.) утрошити додељена средства и да ће се Секретаријату достављати извештаји у складу са уговорним обавезама (образац изјаве се налази на сајту Секретаријата – образац 2);

Средство финансијског обезбеђења којим подносилац пријаве обезбеђује испуњење својих уговорних обавеза СЕ НЕ ПОДНОСИ УЗ ПРИЈАВУ. Подносилац пријаве коме су додељена средства по конкурсу, дужан је да приликом закључења уговора достави средство финансијског обезбеђења у складу са Законом.

Секретаријат задржава право да од подносиоца пријаве, према потреби, затражи додатну документацију и информације.

Пријава и приложена документација не враћају се подносиоцима.

**Критеријуми за доделу средстава**

Бодовање критеријума ће се извршити у складу са Правилником о поступку доделе бесповратних подстицајних средстава за суфинансирање израде пројектно техничке документацијe за изградњу инфраструктурних објеката јединица локалне самоуправе број: 143-401-5891/2019-02 од 9. октобра 2019. Године.

**Рокови за спровођење конкурса**

* достављање пријава: 11.10.2019 до 25.10.2019. године,
* рок извршења уговорене обавезе јединице локалне самоуправе је до 30.03.2020. године,
* након реализације уговорене обавезе јединица локалне самоуправе је у обавези да приложи детаљан извештај о реализацији активности и финансијски извештај о коришћењу средстава са спецификацијом трошкова како би оправдала наменско и законито коришћење средстава.
* рок достављања извештаја о наменском утрошку средстава: 15 дана од дана извршења уговорене обавезе, а најкасније 15 дана од дана истека рока за извршење уговорене обавезе.

**Начин доношења одлуке о додели средстава:**

1. Средства се додељују путем јавног конкурса за доделу средстава који објављује Секретаријат у „Службеном листу АПВ“, скраћено у дневном листу „Дневник“ и на интернет сајту Секретаријата ([www.psemr.vojvodina.gov.rs](http://www.psemr.vojvodina.gov.rs)).
2. Јавни конкурс ће спровести Комисијa за спровођење јавног конкурса, којa ће бити образованa посебним решењем.
3. О поднетим пријавама на конкурс одлучује покрајински секретар за енергетику, грађевинарство и саобраћај на основу ранг листе сачињене од стране Комисијe за спровођење јавног конкурса.
4. Након донете одлуке којом се одобравају средства за суфинансирање израде пројектно техничке документацијe за изградњу инфраструктурних објеката јединица локалне самоуправе, подносилац пријаве се позива да потпише уговор са Секретаријатом, којим ће бити регулисана права и обавезе уговорних страна.
5. Реализација финансијских обавеза вршиће се у складу са ликвидним могућностима буџета АП Војводине за 2019. годину.

**ПОКРАЈИНСКИ СЕКРЕТАР**

**Ненад Грбић**